PMIndiaData/PMIndiaSum huggingface dataset:
বালিত অনুষ্ঠিত জি-২০ শীৰ্ষ সন্মিলনৰ সময়ত আমেৰিকা যুক্তৰাষ্ট্ৰৰ ৰাষ্ট্ৰপতিৰ সৈতে প্ৰধানমন্ত্ৰীৰ বৈঠক

প্ৰধানমন্ত্ৰী শ্ৰী নৰেন্দ্ৰ মোদীয়ে আজি বালিত অনুষ্ঠিত জি-২০ শীৰ্ষ সন্মিলনৰ সময়ত আমেৰিকা যুক্তৰাষ্ট্ৰৰ ৰাষ্ট্ৰপতি শ্ৰী জোছেফ আৰ বাইডেনক সাক্ষাৎ কৰে। দুয়োগৰাকী নেতাই কৌশলগত আৰু অত্যাধুনিক প্ৰযুক্তি, উন্নত কম্পিউটিং, কৃত্ৰিম বুদ্ধিমত্তা ইত্যাদি গুৰুত্বপূৰ্ণ বিষয়ত সহযোগিতাকে ধৰি ভাৰত-আমেৰিকা যুক্তৰাষ্ট্ৰৰ কৌশলগত অংশীদাৰিত্বক আৰু অধিক শক্তিশালী কৰাৰ বাবে গৃহীত পদক্ষেপৰ পৰ্যালোচনা কৰে। কোৱাড, আই-২ইউ২ আদিৰ দৰে নতুন গোটত ভাৰত আৰু আমেৰিকা যুক্তৰাষ্ট্ৰৰ মাজত অটুত থকা ঘনিষ্ঠ সহযোগিতাক লৈ উভয় নেতাই সন্তুষ্টি প্ৰকাশ কৰে। দুয়োগৰাকী নেতাই আন্তৰ্জাতিক আৰু আঞ্চলিক ক্ষেত্ৰত সমসাময়িক বিভিন্ন বিষয়ক লৈ আলোচনা কৰে। ভাৰত-আমেৰিকা যুক্তৰাষ্ট্ৰৰ অংশীদাৰিত্বক আৰু অধিক শক্তিশালী কৰাৰ বাবে ৰাষ্ট্ৰপতি বাইডেনৰ নিৰন্তৰ সমৰ্থনৰ বাবে প্ৰধানমন্ত্ৰী মোদীয়ে বাইডেনক ধন্যবাদ জ্ঞাপন কৰে। তেওঁ আশা ব্যক্ত কৰে যে জি-২০ গোটৰ সভাপতি হিচাপে দায়িত্ব পালনৰ সময়ত ভাৰতৰ সৈতে আমেৰিকা যুক্তৰাষ্ট্ৰৰ সহযোগিতা অটুত থাকিব।
ভাৰত আৰু মেচিডনিয়াৰ মাজত স্বাস্থ্যক্ষেত্ৰত সহযোগিতাৰ বাবে বুজাবুজিৰ চুক্তিৰ প্ৰস্তাৱত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ পৌৰোহিত্যত অনুষ্ঠিত কেন্দ্ৰীয় কেবিনেটৰ বৈঠকত ভাৰত আৰু মেচিডনিয়াৰ মাজত স্বাস্থ্যক্ষেত্ৰত সহযোগিতাৰ বাবে বুজাবুজিৰ চুক্তিৰ প্ৰস্তাৱত অনুমোদন জনোৱা হয়। এই চুক্তিয়ে তলত উল্লিখিত ক্ষেত্ৰত সহযোগিতা আগবঢ়াবঃ ১. সামৰ্থ বৃদ্ধি আৰু স্বাস্থ্যক্ষেত্ৰত মানৱ সম্পদৰ বাবে হ্ৰস্বম্যাদী প্ৰশিক্ষণ ২. চিকিৎসক, বিষয়া, অন্যান্য স্বাস্থ্য-কৰ্মচাৰী তথা বিশেষজ্ঞৰ আদান প্ৰদান ৩. মানৱ সম্পদৰ বিকাশত সহযোগিতা তথা স্বাস্থ্যসেৱাৰ সুবিধা গঢ়ি তোলা ৪. পাৰস্পৰিকভাৱে সিদ্ধান্ত লৈ অন্য কোনো ক্ষেত্ৰৰ বিকাশ বিতং সহযোগিতা তথা ৰূপায়ণৰ পৰ্যবেক্ষণৰ বাবে এটা কৰ্মীগোট গঠন কৰা হ’ব।
ভাৰত আৰু মালটাৰ মাজত পৰ্যটনৰ ক্ষেত্ৰত সহযোগিতা সুদৃঢ় কৰাৰ বাবে বুজাবুজি চুক্তি স্বাক্ষৰত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত কেন্দ্ৰীয় কেবিনেট বৈঠকত ভাৰত আৰু মালটাৰ মাজত পৰ্যটনৰ ক্ষেত্ৰত সহযোগিতা সুদৃঢ় কৰাৰ বাবে প্ৰস্তাৱিত বুজাবুজি চুক্তি স্বাক্ষৰ কৰিবলৈ অনুমোদন জনায়। ভাৰত আৰু মালটাৰ মাজত চুক্তি স্বাক্ষৰৰ মূল উদ্দেশ্য হৈছে দুয়োখন দেশক পর্যটনৰ উন্নত মানৰ গন্তব্যস্থল হিচাপে গঢ়ি উঠাত উৎসাহ যোগোৱা। ইয়াৰ ফলত সমগ্র বিশ্বৰ পৰা দুয়োখন দেশলৈ পর্যটকৰ আগমন বৃদ্ধি পাব। একেদৰে, ভাৰত আৰু মালটাত পর্যটন ক্ষেত্র আৰু পর্যটনৰ লগত জড়িত উদ্যোগৰ বাবে মানৱ সম্পদ গঢ়ি তোলাটো ইয়াৰ উদ্দেশ্য। এই চুক্তিৰ জৰিয়তে এক নতুন ধৰণৰ প্রাকৃতিক আৰু সাংস্কৃতিক পর্যটন উদ্যোগৰ বিকাশ সম্ভৱ হ’ব। দুয়ো দেশৰ সাধাৰণ লোকসকলৰ মাজত সুসম্পর্ক গঢ়ি উঠিব। এই চুক্তিখনে পৰ্যটন ক্ষেত্ৰত সহযোগিতা বৃদ্ধিৰ বাবে প্ৰতিষ্ঠানগত পদ্ধতি গঢ়ি তোলাত দুয়ো দেশক সহায় কৰিব। তদুপৰি, মালটাৰ পৰা ভাৰতলৈ পৰ্যটনৰ আগমনত সহায় কৰিব। ইয়াৰ ফলস্বৰূপে, অৰ্থনৈতিক উন্নয়ন আৰু সংস্থাপন বৃদ্ধি পাব। এই চুক্তিৰ ফলত দুয়ো দেশৰ মাজত পর্যটন ক্ষেত্রত দীর্ঘম্যাদী সহযোগিতা গঢ়ি তোলা সম্ভৱ হ’ব।
কালাশনিকভ এছল্ট ৰাইফল উৎপাদনৰ বাবে ৰাছিয়া-ভাৰত যৌথ উদ্যোগৰ শুভাৰম্ভণি অনুষ্ঠানত অংশগ্ৰহণকাৰী আৰু অতিথিবৃন্দক উদ্দেশ্যি ৰাছিয়াৰ ৰাষ্ট্ৰপতি ভ্লাডিমিৰ পুটিনে প্ৰেৰণ কৰা বার্তাৰ অসমীয়া অনুবাদ

প্রিয় বন্ধুসকল, কালাশনিকভ এছল্ট ৰাইফল উৎপাদনৰ বাবে ৰাছিয়া-ভাৰত উদ্যোগৰ শুভাৰম্ভণি অনুষ্ঠানলৈ মই আপোনালোকক আদৰণি জনাইছো। ৰাছিয়া আৰু ভাৰতৰ মাজত বিশেষ তথা সুবিধাসম্পন্ন কৌশলগত সহযোগিতাৰ গুৰুত্বপূর্ণ ক্ষেত্ৰসমূহত সামৰিক আৰু প্ৰযুক্তিগত সহযোগিতাৰ এক ঐতিহ্য আছে। ৭ দশকৰো অধিক সময় ধৰি আমি ভাৰতক বিশ্বাসযোগ্য আৰু উচ্চ গুণসম্পন্ন অস্ত্ৰশস্ত্ৰ তথা সা-সৰঞ্জাম যোগান ধৰি আহিছো। আমাৰ দেশৰ সহায়ত ভাৰতত ১৭০তকৈও অধিক সামৰিক আৰু উদ্যোগ সংস্থা গঢ় লৈ উঠিছে। ৰাছিয়া-ভাৰতে এই নতুন যৌথ উদ্যোগৰ জৰিয়তে অত্যাধূনিক ২০০ ছিৰিজৰ বিশ্ববিখ্যাত কালাশনিকভ এছল্ট ৰাইফল নিৰ্মাণ কৰিব৷ থলুৱা প্ৰযুক্তিভিত্তিত ইয়াৰ উৎপাদন হ’বলৈ গৈ আছে। এই উদ্যোগৰ জৰিয়তে ভাৰতৰ প্ৰতিৰক্ষা উদ্যোগ খণ্ডত ৰাষ্ট্ৰীয় নিৰাপত্তা সংস্থাসমূহৰ চাহিদা পূৰণ কৰাটো সম্ভৱ হৈ পৰিব৷ একেদৰে, ৰাছিয়াৰ আধুনিক প্ৰযুক্তিৰ ওপৰত নির্ভৰ কৰি সৰু জোখৰ অস্ত্ৰ-শস্ত্ৰও নিৰ্মাণ কৰা হ’ব৷ মই আপোনালোকক দোঁহাৰিব বিচাৰিছো যে যোৱা অক্টোবৰত মোৰ চৰকাৰী ভাৰত ভ্ৰমনৰ সময়ত মই আৰু মোৰ বন্ধু শ্রী মোদীয়ে দেশত কালাশনিকভ উৎপাদনৰ ক্ষেত্ৰত সহমত পোষণ কৰিছিলো৷ অতি কম সময়ৰ ভিতৰতে সংশ্লিষ্ট ক্ষেত্ৰত আন্তঃচৰকাৰী চুক্তিসমূহৰ ৰূপৰেখা প্ৰস্তুত কৰাৰ লগতে স্বাক্ষৰৰ কাম সম্পন্ন হয়। এই ক্ষেত্ৰত মই ৰাছিয়া আৰু ভাৰতৰ বিশেষজ্ঞসকলৰ ভূমিকাক কৃতজ্ঞতা জনাইছো৷ একেদৰে, এই যৌথ উদ্যোগটো ক্ষীপ্ৰতাৰে বাস্তৱ ৰূপ দিয়াত যিসকলে অৱদান আগবঢ়ালে, তেওঁলোককো কৃতজ্ঞতা জনাইছো৷ মই নিশ্চিত যে এই নতুন উদ্যোগটোৱে ভাৰতৰ প্ৰতিৰক্ষা ক্ষেত্রৰ প্ৰভূত সম্ভাৱনাক আৰু অধিক শক্তিশালী কৰিব, ৰাষ্ট্ৰীয় অর্থনীতিত বিজ্ঞান আৰু উদ্যোগভিত্তিক বিকাশক ত্বৰান্বিত কৰিব, সুদক্ষ কর্মীবাহিনীৰ বাবে নতুন কর্মসংস্থাপন সৃষ্টি কৰাত গুৰুত্বপূর্ণ ভূমিকা পালন কৰাৰ লগতে বৃত্তিমূলক শিক্ষা তথা কর্মচাৰীৰ প্ৰশিক্ষণৰ কাম-কাজো ক্ষীপ্ৰতৰ হ’ব। এই উদ্যোগে আমাৰ দুয়োখন দেশৰ মাজত বন্ধুত্বপূৰ্ণ আৰু গঠনমূলক সহযোগিতাৰ আন এক নিদর্শন হৈ উঠিব। মই আপোনালোকৰ সফলতা কামনা কৰাৰ লগতে শুভেচ্ছা জনালো।
বালিত অনুষ্ঠিত জি-২০ শীৰ্ষ সন্মিলনৰ সামৰণী অধিৱেশনত শ্ৰী নৰেন্দ্ৰ মোদীৰ ভাষণৰ অনুবাদ

মহামান্য, বন্ধুসকল, পুনৰ এবাৰ মোৰ বন্ধু ৰাষ্ট্ৰপতি জোকোৱিক অভিনন্দন জনাইছোঁ। তেওঁ এই কঠিন সময়তো জি-২০ক দক্ষতাৰে নেতৃত্ব প্ৰদান কৰিছে। আৰু বালি ঘোষণাপত্ৰ গ্ৰহণ কৰাৰ বাবে মই আজি জি-২০ সম্প্ৰদায়কো অভিনন্দন জনাইছোঁ। ভাৰতে জি-২০ অধ্যক্ষতাৰ সময়ত ইণ্ডোনেছিয়াৰ প্ৰশংসনীয় পদক্ষেপসমূহক আগুৱাই নিয়াৰ চেষ্টা কৰিব। এইটো ভাৰতৰ বাবে এক অতি শুভ কাকতালীয় ঘটনা যে আমি বালিৰ এই পবিত্ৰ দ্বীপত জি-২০ অধ্যক্ষতাৰ দায়িত্ব গ্ৰহণ কৰিছোঁ। ভাৰত আৰু বালিৰ এক পুৰণি সম্পৰ্ক আছে। মহামান্য, ভাৰতে এনে এক সময়ত জি-২০ৰ দায়িত্ব গ্ৰহণ কৰিছে যি সময়ত বিশ্বই ভূ-ৰাজনৈতিক উত্তেজনা, অৰ্থনৈতিক মন্দাৱস্থা, খাদ্য আৰু শক্তিৰ মূল্য বৃদ্ধি আৰু মহামাৰীৰ দীৰ্ঘম্যাদী কুপ্ৰভাৱৰ সৈতে যুঁজি আছে। এনে সময়ত, বিশ্বই জি-২০লৈ আশাৰে চাই আছে। আজি মই আশ্বাস দিব বিচাৰো যে ভাৰতৰ জি-২০ অধ্যক্ষতা সৰ্বাত্মক, উচ্চাকাংক্ষী, নিৰ্ণায়ক আৰু কাৰ্যমুখী হ'ব। মহামান্য, আগন্তুক এবছৰত, জি-২০ এ যাতে নতুন ধাৰণাৰ পৰিকল্পনাৰ বাবে আৰু সামূহিক কাৰ্যক ত্বৰান্বিত কৰাৰ বাবে বিশ্বব্যাপী প্ৰধান চালিকাশক্তি হিচাপে কাম কৰে সেয়াই আমাৰ প্ৰচেষ্টা হব। প্ৰাকৃতিক সম্পদৰ ওপৰত মালিকীস্বত্বৰ ভাবে আজি সংঘাতৰ জন্ম দিছে, আৰু পৰিৱেশৰ দুৰ্দশাৰ মুখ্য কাৰণ হৈ পৰিছে। পৃথিৱীৰ সুৰক্ষিত ভৱিষ্যতৰ বাবে ট্ৰাষ্টিশ্বিপৰ অনুভূতি হৈছে সমাধান। LIFE অৰ্থাৎ 'পৰিৱেশৰ বাবে জীৱনশৈলী' অভিযানে ইয়াত এক বহত্ অৱদান আগবঢ়াব পাৰে। ইয়াৰ উদ্দেশ্য হৈছে বহনক্ষম জীৱনশৈলীক এক গণ আন্দোলনলৈ পৰিণত কৰা। মহামান্য, আজিৰ প্ৰয়োজনীয়তা হৈছে যে উন্নয়নৰ লাভালাভবোৰ সাৰ্বজনীন আৰু সৰ্বাত্মক হওক। আমি সকলো মানুহক সহানুভূতি আৰু সংহতিৰে উন্নয়নৰ লাভালাভ প্ৰদান কৰিব লাগিব। মহিলাৰ অংশগ্ৰহণ অবিহনে বৈশ্বিক বিকাশ সম্ভৱ নহয়। আমি আমাৰ জি-২০ কাৰ্যসূচীতো মহিলা নেতৃত্বাধীন বিকাশৰ ওপৰত অগ্ৰাধিকাৰ দিব লাগিব। শান্তি আৰু নিৰাপত্তা অবিহনে আমাৰ ভৱিষ্যত প্ৰজন্মই অৰ্থনৈতিক বিকাশ বা প্ৰযুক্তিগত উদ্ভাৱনৰ সুবিধা ল'ব নোৱাৰিব। জি-২০য়ে শান্তি আৰু সম্প্ৰীতিৰ সপক্ষে এক শক্তিশালী বাৰ্তা প্ৰদান কৰিব লাগিব। এই সকলোবোৰ অগ্ৰাধিকাৰ ভাৰতৰ জি-২০ অধ্যক্ষতাৰ বিষয়বস্তু-"এক পৃথিৱী, এক পৰিয়াল, এক ভৱিষ্যত"ত সম্পূৰ্ণৰূপে সন্নিবিষ্ট হৈছে। মহামান্য, জি-২০ৰ অধ্যক্ষতা গ্ৰহণ কৰাটো প্ৰতিজন ভাৰতীয়ৰ বাবে এক গৌৰৱৰ উপলক্ষ৷ আমি আমাৰ দেশৰ বিভিন্ন চহৰ আৰু ৰাজ্যত জি-২০ বৈঠকৰ আয়োজন কৰিম৷ আমাৰ অতিথিসকলে ভাৰতৰ বিস্ময়কৰ বৈচিত্ৰ্য, সামগ্ৰিক পৰম্পৰা আৰু সাংস্কৃতিক সমৃদ্ধিৰ সম্পূৰ্ণ অভিজ্ঞতা লাভ কৰিব। আমি আশা কৰোঁ যে আপোনালোক সকলোৱে 'গণতন্ত্ৰৰ মাতৃ' ভাৰতত এই অনন্য উদযাপনত অংশগ্ৰহণ কৰিব। একেলগে, আমি জি-২০ক বৈশ্বিক পৰিৱৰ্তনৰ এক অনুঘটক কৰিম। বহুত ধন্যবাদ!
প্ৰধানমন্ত্ৰী শ্ৰী নৰেন্দ্ৰ মোদীয়ে মহামহিম ড০ শ্ৰী শ্ৰী শিৱকুমাৰ স্বামীগালুক তেওঁৰ জয়ন্তীত শ্ৰদ্ধাঞ্জলি জ্ঞাপন কৰে

প্ৰধানমন্ত্ৰী শ্ৰী নৰেন্দ্ৰ মোদীয়ে মহামহিম ড০ শ্ৰী শ্ৰী শিৱকুমাৰ স্বামীগালুক তেওঁৰ জয়ন্তীত শ্ৰদ্ধাঞ্জলি জ্ঞাপন কৰিছে। এক টুইটত প্ৰধানমন্ত্ৰীয়ে কয়, "মই মহামহিম ড০ শ্ৰী শ্ৰী শিৱকুমাৰ স্বামীগালুক তেওঁৰ জয়ন্তীত শ্ৰদ্ধাঞ্জলি জ্ঞাপন কৰিছো। তেওঁ অজস্ৰজনৰ হৃদয়ত বাস কৰে। আমি তেওঁৰ অপৰিসীম সমাজ সেৱা আৰু স্বাস্থ্য তথা শিক্ষাৰ ক্ষেত্ৰত অনবদ্য অৰিহণাক সদায় স্মৰণ কৰি থাকিম। আমি তেওঁৰ সপোন পূৰ্ণ কৰাৰ দিশত কাম কৰি আছো।"
ম্যানমাৰৰ য়ামেথিনৰ মহিলা আৰক্ষী প্ৰশিক্ষণ কেন্দ্ৰৰ উন্নীতকৰণ সম্পৰ্কীয় বুজাবুজি চুক্তিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ভাৰত আৰু ম্যানমাৰৰ মাজত ম্যানমাৰৰ য়ামেথিনত থকা মহিলা আৰক্ষী প্ৰশিক্ষণ কেন্দ্ৰৰ উন্নীতকৰণ সম্পৰ্কীয় পূৰ্বপ্ৰস্তাৱিত বুজাবুজি চুক্তিত অনুমোদন জনায়। ২০১৭ চনৰ ৬ ছেপ্টেম্বৰত এই বুজাবুজি চুক্তি স্বাক্ষৰ কৰা হয়। এই বুজাবুজি চুক্তিয়ে য়ামেথিনৰ মহিলা আৰক্ষী প্ৰশিক্ষণ কেন্দ্ৰৰ উন্নীতকৰণ কৰাৰ ক্ষেত্ৰত ম্যানমাৰ চৰকাৰৰ পক্ষে সহজ হৈ পৰাৰ লগতে ম্যানমাৰ আৰক্ষীৰ সক্ষমতা আৰু দক্ষতাও বৃদ্ধি পাব। এই ক্ষেত্ৰত ভাৰত চৰকাৰে প্ৰযুক্তি আৰু বিত্তীয় দিশত সাহাৰ্য আগবঢ়াব।
প্ৰধানমন্ত্ৰীৰ বাৰানসী ভ্ৰমণ, কেইবাটাও উন্নয়নমূলক প্ৰকল্পৰ উদ্বোধন

প্ৰধানমন্ত্ৰী শ্ৰী নৰেন্দ্ৰ মোদীয়ে অহা ২২ আৰু ২৩ ছেপ্তেম্বৰ তাৰিখে তেখেতৰ লোকসভা সমষ্টি বাৰানসী ভ্ৰমণ কৰিব। প্ৰধানমন্ত্ৰীৰ এই ভ্ৰমণকালত কেইবাটাও আন্তঃগাঁথনি, ৰেলপথ, বস্ত্ৰশিল্প, বিত্তীয় অন্তৰ্ভূক্তি, পৰিৱেশ আৰু অনাময়, পশুস্বাস্থ্য, সংস্কৃতি আৰু আধ্যাত্মিক বিষয়ৰ কাৰ্যসূচী সামৰি লোৱা হ’ব। প্ৰধানমন্ত্ৰীগৰাকীয়ে বডালালপুৰত স্থাপন হোৱা– ‘দীনদয়াল হস্তকলা সংকুল’ নামৰ এক বাণিজ্য সেৱা কেন্দ্ৰ দেশবাসীৰ নামত অৰ্পণ কৰিব। তেওঁ অতি কম সময়ৰ বাবে সেই বাণিজ্য সেৱা কেন্দ্ৰ ভ্ৰমণ কৰিব। প্ৰধানমন্ত্ৰী শ্ৰী নৰেন্দ্ৰ মোদীয়ে এক ভিডিঅ’ লিংকযোগে বাৰানসীৰপৰা গুজৰাটৰ চুৰাট আৰু বদোদৰা সংযোগ কৰিবলগীয়া ৰেলগাড়ী ‘মহামানা এক্সপ্ৰেছ’ৰ শুভাৰম্ভ কৰিব। একে স্থানতে প্ৰধানমন্ত্ৰীগৰাকীয়ে চহৰখনত হ’বলগীয়া কেইবাটাও উন্নয়নমূলক প্ৰকল্পৰ আধাৰশিলা স্থাপন কৰিব। প্ৰধানমন্ত্ৰীগৰাকীয়ে মাইক্ৰ’ ফইনেন্সৰ বাবে বিশেষভাৱে গঠিত উৎকৰ্ষ বেংকৰ বেংকিং সেৱাৰ শুভাৰম্ভ কৰাৰ লগতে বেংকৰ মূখ্য কাৰ্যালয়ৰ আধাৰশিলা স্থাপন কৰিব। প্ৰধানমন্ত্ৰীগৰাকীয়ে লগতে এক ভিডিঅ’ লিংকযোগে ‘জল-এম্বুলেন্স সেৱা’ আৰু ‘জল সেৱা বাহন’ বাৰানসীৰ জনতাৰ নামত অৰ্পণ কৰিব। ২২ ছেপ্তেম্বৰৰ আবেলি প্ৰধানমন্ত্ৰীগৰাকীয়ে ইতিহাসপ্ৰসিদ্ধ বাৰানসীৰ ‘তুলসী মানস মন্দিৰ’ ভ্ৰমণ কৰিব। তেওঁ ‘ৰামায়ণ’ৰ এক প’ষ্টেল ষ্টাম্প মুকলি কৰিব। তাৰ পিছত তেওঁ চহৰখনৰ ‘দূৰ্গা মাতা মন্দিৰ’ ভ্ৰমণ কৰিব। ২২ ছেপ্তেম্বৰত প্ৰধানমন্ত্ৰীগৰাকীয়ে সাহাঞ্চাহপুৰ গাঁৱত এক অনাময় সম্পৰ্কীয় চমু কাৰ্যসূচীত ভাগ লব। তাৰ পিছত তেওঁ ‘পশুধন আৰোগ্য মেলা’ ভ্ৰমণ কৰিব।প্ৰধানমন্ত্ৰীগৰাকীয়ে ‘প্ৰধানমন্ত্ৰী আৱাস যোজনা (চহৰ আৰু গ্ৰাম্যাঞ্চল)’ ৰ হিতাধিকাৰীসকলৰ হাতত প্ৰমাণপত্ৰ বিতৰণ কৰি তাত উপস্থিত জনতাক উদ্দেশ্যি ভাষণ দিব।
উত্তৰ প্ৰদেশৰ বেৰেলীত পথ দুৰ্ঘটনাত প্ৰাণহানিৰ ঘটনাত প্ৰধানমন্ত্ৰীৰ শোক

প্ৰধানমন্ত্ৰী শ্ৰী নৰেন্দ্ৰ মোদীয়ে উত্তৰ প্ৰদেশৰ বেৰেলীত সংঘটিত পথ দুৰ্ঘটনাত প্ৰাণহানিৰ ঘটনাত গভীৰ শোক প্ৰকাশ কৰিছে। প্ৰধানমন্ত্ৰীৰ কাৰ্য্যালয়ে এইবুলি টুইট কৰে; "উত্তৰ প্ৰদেশৰ বেৰেলীত সংঘটিত পথ দুৰ্ঘটনাত প্ৰাণহানিৰ ঘটনাত অত্যন্ত দুখ পাইছো। নিহতসকলৰ পৰিয়ালবৰ্গলৈ মোৰ গভীৰ সমবেদনা জ্ঞাপন কৰিলো। দুখৰ এই সময়ত ঈশ্বৰে তেওঁলোকক শক্তি প্ৰদান কৰকঃ প্ৰধানমন্ত্ৰী।"
ফ্ৰান্সৰ পুনৰ-নিৰ্বাচিত ৰাষ্ট্ৰপতি ইমানুৱেল মেক্ৰনক অভিনন্দন প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে ফ্ৰান্সৰ ৰাষ্ট্ৰপতি হিচাপে পুনৰ-নিৰ্বাচিত হোৱা ইমানুৱেল মেক্ৰনক অভিনন্দন জনায়। এটি টুইটত, প্ৰধানমন্ত্ৰীগৰাকীয়ে কয়; "ফ্ৰান্সৰ ৰাষ্ট্ৰপতি হিচাপে পুনৰ-নিৰ্বাচিত হোৱা মোৰ বন্ধু @EmmanuelMacron ক অভিনন্দন জনালো! ভাৰত-ফ্ৰান্সৰ কৌশলগত অংশীদাৰিত্ব গভীৰ কৰিবলৈ মই একেলগে কাম কৰি যাবলৈ আগ্ৰহী।"
‘মেই নহী হাম’ প’ৰ্টেল আৰু এপছ মুকলি অনুষ্ঠানত তথ্য-প্ৰযুক্তি আৰু বৈদ্যুতিক সামগ্ৰী নিৰ্মাণ পেছাদাৰীৰে মতবিনিময় কৰিব প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে ২৪ অক্টোবৰত ‘মেই নহী হাম’ প’ৰ্টেল আৰু এপছ মুকলি অনুষ্ঠানত দেশৰ বিভিন্ন প্ৰান্তৰ তথ্য-প্ৰযুক্তি আৰু বৈদ্যুতিক সামগ্ৰী নিৰ্মাণ পেছাদাৰীৰে মতবিনিময়ত ভাগ ল’ব। ‘ছেলফ ফৰ ছ’চাইটী’ শীৰ্ষক বিষয়বস্তুৰে মুকলি হোৱা এই প’ৰ্টেলে তথ্য-প্ৰযুক্তি প্ৰফেছনেল আৰু প্ৰতিষ্ঠানসমূহক একেখন মঞ্চতে সংঘবদ্ধ কৰিব৷ ইয়াৰ সহায়ত প’ৰ্টেলটোৱে সমাজৰ দূৰ্বল শ্ৰেণীলৈ তথ্য-প্ৰযুক্তিৰ উপযোগিতা সম্প্ৰসাৰিত কৰিবলৈ সক্ষম হ’ব বুলি আশা কৰা হৈছে৷ সমাজৰ কল্যাণৰ বাবে কাম কৰিবলৈ আগ্ৰহী লোকসকলক কাম কৰাৰ বিস্তৃত সুযোগ দিয়াৰ ক্ষেত্ৰতো ইয়ে সহায় আগবঢ়াব৷ প্ৰধানমন্ত্ৰীয়ে আগশাৰীৰ ঔদ্যোগিক নেতাসকলকো সাক্ষাৎ কৰিব৷ তথ্য-প্ৰযুক্তি প্ৰ’ফেছনেল আৰু বৈদ্যুতিক সামগ্ৰী নিৰ্মাণ প্ৰতিষ্ঠানৰ কৰ্মচাৰীসকলক তেওঁ সম্বোধন কৰিব৷ টাউনহল ষ্টাইল ফৰ্মেটত প্ৰধানমন্ত্ৰীয়ে মতবিনিময়ত ভাগ ল’ব৷ ভাৰতৰ প্ৰায় ১০০টা স্থানৰ তথ্য-প্ৰযুক্তি আৰু বৈদ্যুতিক সামগ্ৰী নিৰ্মাণ পেছাদাৰীয়ে ভিডিঅ’-কনফাৰেন্সৰ মাধ্যমেৰে অনুষ্ঠানত অংশ লোৱাৰ সম্ভাৱনা আছে৷
উৎকল দিৱসত উৰিষ্যাৰ জনসাধাৰণক শুভেচ্ছা জ্ঞাপন প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে উৰিষ্যাৰ জনসাধাৰণক উৎকল দিৱসৰ শুভেচ্ছা জ্ঞাপন কৰিছে। তেওঁ কয় যে ওড়িয়া সংস্কৃতি বিশ্বব্যাপী প্ৰশংসিত আৰু ওড়িয়া লোকসকলে ভাৰতৰ প্ৰগতিত গুৰুত্বপূৰ্ণ অৱদান আগবঢ়াই আহিছে। এক টুইটযোগে প্ৰধানমন্ত্ৰীয়ে কয়; "উৎকল দিৱসৰ এই বিশেষ ক্ষণত উৰিষ্যাৰ জনসাধাৰণক শুভেচ্ছা জ্ঞাপন কৰিছোঁ। ওড়িয়া লোকসকলে ভাৰতৰ প্ৰগতিত গুৰুত্বপূৰ্ণ অৱদান আগবঢ়াই আহিছে আৰু ওড়িয়া সংস্কৃতি বিশ্বব্যাপী প্ৰশংসিত। আগন্তুক দিনত উৰিষ্যাৰ উন্নয়নৰ বাবে মই প্ৰাৰ্থনা জনাইছোঁ।"
মুম্বাইত পদপিষ্ট হৈ মৃত্যু হোৱা সকলৰ প্ৰতি প্ৰধানমন্ত্ৰীৰ শোক

প্ৰধানমন্ত্ৰী শ্ৰী নৰেন্দ্ৰ মোদীয়ে মুম্বাইত পদপিষ্ট হৈ মুত্যু হোৱাসকলৰ প্ৰতি গভীৰ শোক প্ৰকাশ কৰিছে। এক বাৰ্তাত প্ৰধানমন্ত্ৰীয়ে কয়, “মুম্বাইত পদপিষ্ট হৈ মুত্যু হোৱাসকলৰ প্ৰতি মই গভীৰ শোক প্ৰকাশ কৰিছোঁ। আহত লোকসকলৰ আশু আৰোগ্য কামনা কৰিছোঁ। মুম্বাই সংঘটিত ঘটনাৰ নিৰন্তৰ নিৰীক্ষণ কৰি থকা হৈছে। ৰে’ল মন্ত্ৰী পীযুষ গোৱেল নিজেই মুম্বাইত উপস্থিত হৈ পৰিস্থিতিৰ বুজ লোৱাৰ লগতে সকলো ধৰণৰ সহায়ৰ আশ্বাস দিছে।”
ভাইব্ৰেণ্ট গুজৰাট সন্মিলনত অংশগ্ৰহণৰ উদ্দেশ্যে চেক গণৰাজ্যৰ প্ৰধানমন্ত্রীৰ ভাৰত ভ্ৰমণ

‘ভাইব্ৰেণ্ট গুজৰাট’ সন্মিলনে অংশগ্ৰহণ কৰা উদ্দেশ্যে চেক গণৰাজ্যৰ প্ৰধানমন্ত্রী শ্রী আন্দ্রেজ বাবিজে ১৭–১৯ জানুৱাৰীলৈকে ভাৰতে ভ্ৰমণ কৰিব৷ তেওঁৰ সৈতে দেশখনৰ উদ্যোগ আৰু বাণিজ্য মন্ত্রী শ্রীমতী মার্তা নোভাকোভাৰ লগতে এক বিশাল বাণিজ্যিক প্ৰতিনিধিদলো আছো৷ অংশীদাৰ দেশ চেক গণৰাজ্যৰ প্ৰধানমন্ত্রী বাবিজে সেই দেশৰ বাণিজ্য প্ৰতিনিধিদলৰ নেতৃত্ব দিছে৷ সন্মিলনৰ মাজতে ১৮ জানুৱাৰীত প্ৰধানমন্ত্রী মোদী আৰু প্ৰধানমন্ত্রী বাবিজে এক দ্বিপাক্ষিক বৈঠকত মিলিত হয়৷ আঞ্চলিক আৰু আন্তর্জাতিক বিভিন্ন বিষয়ৰ উপৰি দ্বিপাক্ষিক স্বার্থজড়িত বিভিন্ন বিষয়ত তেওঁলোকে আলোচনা কৰে৷ প্ৰধানমন্ত্রী মোদীৰ দূৰদর্শী নেতৃত্বৰ প্ৰশংসা কৰি চেক প্ৰধানমন্ত্রীগৰাকীয়ে ভাৰতীয় অর্থনীতিৰ দ্রুত বিকাশ আৰু দ্বিপাক্ষিক বাণিজ্য তথা বিনিয়োগ সম্পর্কৰ ক্ষেত্রত প্ৰভূত সম্ভাৱনাৰ প্ৰশংসা কৰে৷ প্ৰধানমন্ত্রী বাবিজে যোৱা ছেপ্টেম্বৰত ভাৰতেৰ ৰাষ্ট্ৰপতিৰ চেক গণৰাজ্যৰ ভ্ৰমণকালত দুয়োখন দেশৰ মাজত হোৱা একাধিক বুজাবুজি চুক্তিৰ কথা উল্লেখ কৰে৷ গধূৰ যন্ত্ৰপাতি উৎপাদন আৰু ইঞ্জিনিয়াৰিং ক্ষেত্রত চেক গণৰাজ্যৰ যথেষ্ট সুনাম আছে। প্ৰধানমন্ত্রী মোদীয়ে চেক সংস্থাসমূহক ভাৰতৰ বিশাল বজাৰৰ সুযোগ গ্ৰহণ কৰিবলৈ অনুৰোধ জনায়৷ বিশেষকৈ, ভাৰতৰ প্ৰতিৰক্ষা, গাড়ী আৰু ৰে’লৰ উৎপাদন ক্ষেত্রত সুবিধা গ্ৰহণৰ বাবে চেক সংস্থাসমূহক প্ৰধানমন্ত্ৰীয়ে আহ্বান জনায়৷ দুয়োগৰাকী প্ৰধানমন্ত্রীয়ে ভাৰত আৰু চেক গণৰাজ্যৰ দীর্ঘদিনীয়া দ্বিপাক্ষিক সম্পর্কৰ ঐতিহ্যৰ কথা উল্লেখ কৰি এই সম্পর্ক আৰু সম্প্ৰসাৰিত কৰাৰ ওপৰত জোৰ দিয়ে৷ ভাৰত ভ্ৰমণকালতে ১৯ জানুৱাৰীত চেক প্ৰধানমন্ত্রী বাবিজে ভাৰতৰ ৰাষ্ট্ৰপতিকো সাক্ষাৎ কৰিব৷ তেওঁ পুনে ভ্ৰমণ কৰি তাত একাধিক চেক সংস্থা ভ্ৰমণ কৰাৰ লগতে পুনেৰ ছিম্বছিছ বিশ্ববিদ্যালয়ত ইউৰোপিয়ান অধ্যয়ন কেন্দ্ৰও উদ্বোধন কৰিব৷
প্ৰাক্তন প্ৰধানমন্ত্ৰী শ্ৰীমতী ইন্দিৰা গান্ধীৰ মৃত্যু বাৰ্ষিকী উপলক্ষে প্ৰধানমন্ত্ৰীৰ শ্ৰদ্ধাঞ্জলি

প্ৰাক্তন প্ৰধানমন্ত্ৰী শ্ৰীমতী ইন্দিৰা গান্ধীৰ মৃত্যু বাৰ্ষিকী উপলক্ষে প্ৰধানমন্ত্ৰী শ্ৰী নৰেন্দ্ৰ মোদীয়ে শ্ৰদ্ধাঞ্জলি জ্ঞাপন কৰে। এক বাৰ্তাত প্ৰধানমন্ত্ৰীয়ে কয়, “মৃত্যু বাৰ্ষিকী উপলক্ষে প্ৰাক্তন প্ৰধানমন্ত্ৰী শ্ৰীমতী ইন্দিৰা গান্ধীলৈ শ্ৰদ্ধা নিবেদিছো।”.
জন্ম জয়ন্তীত ড০ শ্যামা প্ৰসাদ মুখাৰ্জীলৈ প্ৰধানমন্ত্ৰীৰ শ্ৰদ্ধাঞ্জলি

জন্ম জয়ন্তীত ড০ শ্যামা প্ৰসাদ মুখাৰ্জীলৈ শ্ৰাদ্ধৰ্ঘ্য নিবেদন কৰাৰ লগতে তেওঁ আগবঢ়াই থৈ যোৱা অৱদানসমূহৰ কথা স্মৰণ কৰিছে প্ৰধানমন্ত্ৰী শ্ৰী নৰেন্দ্ৰ মোদীয়ে। এই সন্দৰ্ভত প্ৰকাশিত এক বাৰ্তাত প্ৰধানমন্ত্ৰীয়ে কয়, জন্ম জয়ন্তীত ড০ শ্যামা প্ৰসাদ মুখাৰ্জীলৈ শ্ৰদ্ধাৰ্ঘ্য নিবেদন কৰিছো। ভাৰতৰ বিকাশ-যাত্ৰাত, বিশেষকৈ বাণিজ্য আৰু উদ্যোগখণ্ডৰ বাবে আগবঢ়াই থৈ যোৱা অনবদ্য অৱদানৰ বাবে তেওঁ ব্যাপক ভাবে সমাদৃত হৈছিল। পাণ্ডিত্যপূৰ্ণ প্ৰকৃতি আৰু বুদ্ধিদীপ্ত পাৰদৰ্শিতাৰ বাবেও তেওঁ পৰিচিত আছিল।
মধ্য প্ৰদেশত সংঘটিত বাছ দুৰ্ঘটনাত প্ৰাণহানিৰ ঘটনাত প্ৰধানমন্ত্ৰীৰ শোক

প্ৰধানমন্ত্ৰী শ্ৰী নৰেন্দ্ৰ মোদীয়ে মধ্য প্ৰদেশৰ ধাৰত সংঘটিত বাছ দুৰ্ঘটনাত প্ৰাণহানিৰ ঘটনাত গভীৰ শোক প্ৰকাশ কৰিছে। প্ৰধানমন্ত্ৰীৰ কাৰ্য্যালয়ে এইদৰে টুইট কৰে; “মধ্য প্ৰদেশৰ ধাৰত সংঘটিত বাছ দুৰ্ঘটনাটো দুখজনক। মই প্ৰিয়জনক হেৰুৱাবলগীয়া হোৱাসকলৰ প্ৰতি সমবেদনা জনালো। উদ্ধাৰ অভিযান অব্যাহত আছে আৰু দুৰ্ঘটনাটোত পতিত হোৱাসকলক স্থানীয় কৰ্তৃপক্ষসমূহে সম্ভৱপৰ সকলোধৰণৰ সহায় আগবঢ়াইছেঃ প্ৰধানমন্ত্ৰী।”
ভাৰতৰ সমৃদ্ধ সাংগিতীক পৰম্পৰাৰ সংৰক্ষণ আৰু উদযাপনৰ প্ৰয়াসক প্ৰশংসা প্ৰধানমন্ত্ৰী

ভাৰতৰ সমৃদ্ধ সাংগিতীক পৰম্পৰাৰ সংৰক্ষণ আৰু উদযাপনৰ প্ৰয়াসক প্ৰশংসা কৰিছে প্ৰধানমন্ত্ৰী শ্ৰী নৰেন্দ্ৰ মোদীয়ে। শ্ৰী মোদীয়ে কয় যে ই আমাৰ যুৱ-প্ৰজন্মৰ সৈতে সংস্কৃতিৰ সম্পৰ্কক প্ৰগাঢ় কৰিব। কলা ৰামনাথৰ এক টুইটৰ প্ৰতি সঁহাৰি জনাই প্ৰধানমন্ত্ৰীয়ে কয়; “ভাৰতৰ সমৃদ্ধ সাংগিতীক পৰম্পৰাৰ সংৰক্ষণ আৰু উদযাপনৰ প্ৰতি থকা আগ্ৰহ আৰু উতসৰ্গাকে প্ৰতীয়মান কৰা ব্যতিক্ৰমী প্ৰয়াস। মই নিশ্চিত যে ই আমাৰ যুৱ-প্ৰজন্মৰ সৈতে সংস্কৃতিৰ সম্পৰ্কক প্ৰগাঢ় কৰি তুলিব”।
উত্তৰপ্ৰদেশৰ গোৰখপুৰত ‘পিএম-কিষাণ’ আঁচনিৰ শুভাৰম্ভ প্ৰধানমন্ত্ৰীৰ

প্রধানমন্ত্রী শ্রী নৰেন্দ্র মোদীয়ে আজি উত্তৰপ্রদেশৰ গোৰখপুৰত ‘প্রধানমন্ত্রী কিষাণ সন্মান নিধি’ (পিএম-কিষাণ) আঁচনিৰ শুভাৰম্ভ কৰে। এই আঁচনিৰ শুভাৰম্ভণিৰ লগে লগে একাংশ হিতাধিকাৰী কৃষকৰ বেংক একাউণ্টত প্রথম কিস্তিৰ ২,০০০ টকাকৈ হস্তান্তৰ কৰা হ’ব৷ প্রধানমন্ত্রী কিষাণ সন্মান নিধি আঁচনিখন শুভাৰম্ভ কৰি প্ৰধানমন্ত্ৰীয়ে কৃষকসকলক অভিনন্দন জনায়। দুগ্ধপাম আৰু মীনপালনৰ সৈতে জড়িত পৰিয়ালসমূহকো অভিনন্দন জনাই প্ৰধানমন্ত্ৰীয়ে কয় যে এতিয়াৰে পৰা তেওঁলোকেও কিষাণ ক্রেডিট কার্ডৰ সুবিধা লাভ কৰিব। এই উপলক্ষে সমবেত ৰাইজক উদ্দেশ্যি আগবঢ়োৱা ভাষণত প্রধানমন্ত্রীয়ে কয় যে আজিৰ দিনটো ইতিহাসৰ পাতত সদায়ে স্মৰণীয় হৈ থাকিব, কাৰণ স্বাধীনতাৰ পাছত আজি প্রথমবাৰলৈ কৃষক সমাজৰ কল্যাণৰ স্বাৰ্থত সর্ববৃহৎ আঁচনি শুভাৰম্ভ কৰা হৈছে৷ কৃষকসকলক সক্ষম কৰি তোলাৰ লগতে তেওঁলোকক সবলীকৰণ কৰাৰ ক্ষেত্ৰত তেওঁৰ চৰকাৰৰ প্ৰতিশ্ৰুতিৰ কথা দোঁহাৰি প্রধানমন্ত্রীয়ে কয় যে ২০২২ চনৰ ভিতৰত কৃষকৰ আয় দুগুণ কৰিবলৈ চৰকাৰে প্রয়োজনীয় পদক্ষেপ গ্রহণ কৰিছে। ‘পিএম-কিষাণ’ আঁচনিৰ অধীনত প্রায় ১২ কোটি কৃষক লাভবান হ’ব বুলি আশা কৰা হৈছে। প্ৰধানমন্ত্ৰীয়ে কয় যে এই আঁচনিৰ জৰিয়তে প্রতি বছৰে কৃষকসকলৰ একাউণ্ট ৭৫,০০০ কোটি টকা হস্তান্তৰ কৰা হ’ব৷ তেওঁ ৰাজ্য চৰকাৰসমূহক হিতাধিকাৰী কৃষকসকলৰ নামৰ তালিকা অতি শীঘ্ৰে কেন্দ্রীয় চৰকাৰৰ ওচৰলৈ প্ৰেৰণৰ আহ্বান জনায়। আঁচনিৰ সা-সুবিধা নিৰ্দিষ্ট সময়ত কৃষকসকলৰ ওচৰত পোৱাবৰ বাবেই এই প্ৰচেষ্টা হাতত লোৱা বুলি তেওঁ সদৰি কৰে৷ প্রধানমন্ত্রীয়ে কয় যে পূৰ্বৰ চৰকাৰসমূহে নির্দিষ্ট ম্যাদৰ ঋণ ৰেহাইৰ কথা ঘোষণা কৰি থাকিলেও কৃষকসকলে দীর্ঘদিনে সেই সুবিধা লাভত ব্যর্থ হৈছে। ‘পিএম-কিষাণ’ আঁচনিয়ে তেওঁলোকৰ আর্থিক বোজা লাঘৱ কৰাৰ উপৰি গ্রামীণ অর্থনীতিতো ব্যাপক বিনিয়োগৰ পথো প্রশস্ত কৰিব। ‘পিএম-কিষাণ’ আঁচনিৰ সা-সুবিধা পোনপটীয়াকৈ হস্তান্তৰ কৰা হ’ব। ইয়াৰ ফলত আর্থিক সাহাৰ্যৰ সকলো ধনেই পোনপটীয়াকৈ হিতাধিকাৰীয়ে লাভ কৰিব। প্রধানমন্ত্রীয়ে লগতে উল্লেখ কৰে যে দীর্ঘদিন ধৰি বিকল হৈ পৰি থকা কৃষিখণ্ডৰ জলসিঞ্চন প্রকল্পসমূহৰ কামো দ্রুতগতিত সম্পূৰ্ণ কৰিবলৈ চৰকাৰে প্রায় ১ লাখ কোটি টকা ধাৰ্য কৰিছে। ইয়াৰ ফলত দেশৰ বিভিন্ন স্থানৰ কৃষকসকলে স্থায়ীভাৱে লাভবান হ’ব। কৃষক শ্রেণীৰ কল্যাণত ১৭ কোটি ভূমি স্বাস্থ্য কার্ড, নিমৰ প্ৰলেপযুক্ত ইউৰিয়া, উৎপাদন ব্যয়ৰ ৫০ শতাংশ বা তাতকৈ অধিক হাৰত ২২বিধ শস্যৰ ন্যূনতম সমৰ্থন মূল্য ঘোষণা, প্রধানমন্ত্রী ফচল বীমা যোজনা আৰু অনলাইন ৰাষ্ট্ৰীয় কৃষি বজাৰ ব্যৱস্থা আৰম্ভ কৰা হৈছে বুলিও তেওঁ সদৰি কৰে৷ কিষাণ ক্রেডিট কার্ডৰ জৰিয়তে কৃষকসকলে এতিয়াৰে পৰা ১.৬০ লাখ টকালৈকে ঋণ সাহাৰ্য লাভ কৰিবলৈ সক্ষম হ’ব বুলি সদৰি কৰি প্রধানমন্ত্রীয়ে কৃষক সমাজৰ স্বার্থত গ্ৰহণ কৰা অন্যান্য কল্যাণমূলক আঁচনিসমূহৰ কথাও উল্লেখ কৰে। প্রধানমন্ত্রীয়ে কয় যে সমগ্র পূব উত্তৰপ্রদেশ এতিয়া দ্রুত পৰিৱর্তনৰ দিশে গতি কৰিছে। এই পৰিৱর্তনৰ ভিতৰত উদ্যোগ, যোগাযোগ ব্যৱস্থা আৰু স্বাস্থ্যখণ্ডৰ সৰ্বাংগীন উন্নয়নৰ বিষয়সমূহো স্পষ্টভাৱে প্রতিফলিত হৈছে। প্রধানমন্ত্রীয়ে কয় যে গোৰখপুৰ আৰু পূব উত্তৰপ্রদেশৰ বাবে আজি প্রায় ১০ হাজাৰ কোটি টকা মূল্যৰ যিবোৰ আঁচনি উদ্বোধন বা আধাৰশিলা স্থাপন কৰা হৈছে, সেইবোৰে সংশ্লিষ্ট অঞ্চলৰ সাধাৰণ জনতাৰ জীৱনযাপনৰ মান উন্নয়নত গুৰুত্বপূর্ণ ভূমিকা পালন কৰিব৷ প্রধানমন্ত্রী আবাস যোজনা, উজ্জ্বলা যোজনা, আয়ুষ্মান ভাৰতকে ধৰি বিভিন্ন কল্যাণমূলক আঁচনিয়ে ‘সবকা সাথ, সবকা বিকাশ’ৰ মানসিকতাৰ প্রতীকি বুলি উল্লেখ কৰে প্ৰধানমন্ত্ৰীয়ে৷
ভাৰত-নেপাল সীমান্তৰ মেচি নদীৰ ওপৰত নতুন দলং নির্মাণৰ ক্ষেত্রত কাৰ্যকৰী ব্যৱস্থা গ্ৰহণ কৰিবলৈ ভাৰত আৰু নেপালৰ মাজত বুজাবুজি চুক্তি স্বাক্ষৰৰ বাবে কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত কেন্দ্রীয় কেবিনেটে বুধবাৰে ভাৰত-নেপাল সীমান্তৰ মেচি নদীৰ ওপৰত নতুন দলং নির্মাণ কৰাৰ বাবে ব্যয় ভাগ-বতৰা, সময়সূচী আৰু নিৰাপত্তা সন্দৰ্ভত কাৰ্যকৰী ব্যৱস্থাৰ কাম আৰম্ভ কৰাৰ ক্ষেত্রত ভাৰত আৰু নেপালৰ মাজত স্বাক্ষৰিত হ’ব লগীয়া প্ৰস্তাৱিত বুজাবুজি চুক্তিত অনুমোদন জনায়। এই নতুন দলং নির্মাণৰ বাবে ১৫৮.৬৫ কোটি টকা ব্যয় ধাৰ্য কৰা হৈছে। এই টকা এছিয়ান ডেভেলপমেণ্ট বেংকৰ ঋণৰ জৰিয়তে ভাৰত চৰকাৰে বহন কৰিব। ৩২৭ বি. নং ৰাষ্ট্ৰীয় ঘাইপথৰ ভাৰতৰ পানিটেংকী বাইপাছৰ পৰা নেপালৰ কাকৰভিট্টালৈকে ৮২৫ মিটাৰৰ ছটা পথযুক্ত সংযোগী পথসহ ১৫০০ মিটাৰ পথৰ যি উন্নীতকৰণ হৈছে, তাৰেই অংশ হিচাপে এই দলংখন নিৰ্মাণ কৰা হৈছে। মেচি দলংখন ভাৰতত ২ নং এছিয়া ঘাইপথৰ শেষ অংশ, যি নেপালৰ সৈতে ভাৰতক সংযোগ কৰিছে। এই দলং নির্মাণৰ ফলত দুয়ো দেশৰ মাজত আঞ্চলিক যোগাযোগ বৃদ্ধি পাব আৰু ইয়াৰ মাধ্যমত সীমান্ত বাণিজ্য শক্তিশালী হোৱাৰ সম্ভাৱনা অধিক। তদুপৰি, শিল্প, সামাজিক আৰু সাংস্কৃতিক বিনিময় শক্তিশালী কৰি দুয়ো দেশৰ মাজত সবল বান্ধোন গঢ়ি দিব। পথ পৰিবহণ আৰু ঘাইপথ মন্ত্রালয়ৰ অধীনস্ত ৰাষ্ট্ৰীয় ঘাইপথ আৰু আন্তঃগাঁথনি উন্নয়ন নিগম (এনএইচআইডিচিএল) এই প্রকল্প ৰূপায়ণৰ বাবে নির্ধাৰিত সংস্থা। নেপাল চৰকাৰৰ সৈতে আলোচনা ক্রমে এই দলঙৰ বিস্তৃত প্রকল্প প্রতিবেদন (ডিপিআৰ) প্ৰস্তুত কৰা আৰু ইয়াৰ অৱস্থান চূড়ান্ত কৰা হৈছে।
প্ৰধানমন্ত্ৰী শ্ৰী নৰেন্দ্ৰ মোদী আৰু অষ্ট্ৰেলিয়াৰ প্ৰধানমন্ত্ৰী স্কট মৰিছনে ভাৰত-অষ্ট্ৰেলিয়া দ্বিতীয় ভাৰ্চুৱেল সন্মিলনৰ আয়োজন কৰ

প্ৰধানমন্ত্ৰী শ্ৰী নৰেন্দ্ৰ মোদী আৰু অষ্ট্ৰেলিয়াৰ প্ৰধানমন্ত্ৰী মাননীয় স্কট মৰিছনে আজি ভাৰত-অষ্ট্ৰেলিয়া দ্বিতীয় ভাৰ্চুৱেল সন্মিলনৰ আয়োজন কৰে। সন্মিলনৰ সময়ত তেওঁলোকে দুয়োখন দেশৰ মাজত বহুমুখী সম্পৰ্কৰ পৰ্যালোচনা কৰে আৰু আঞ্চলিক আৰু গোলকীয় উন্নয়নৰ ওপৰত মত বিনিময় কৰে। সন্মিলনৰ আৰম্ভণিতে প্ৰধানমন্ত্ৰী মোদীয়ে নিউ চাউথ ৱেলছ আৰু কুইন্সলেণ্ডত হোৱা বিধ্বংসী বানপানীৰ ফলত হোৱা ধ্বংসযজ্ঞ আৰু তাৰ ফলত প্ৰাণ আৰু সম্পত্তিৰ ক্ষতিৰ প্ৰতি সমবেদনা জ্ঞাপন কৰে। দুয়োগৰাকী নেতাই ২০২০ চনৰ জুন মাহত প্ৰথম ভাৰ্চুৱেল সন্মিলনৰ সময়ত স্থাপিত ব্যাপক কৌশলগত অংশীদাৰিত্বৰ অধীনত হোৱা অগ্ৰগতিত সন্তুষ্টি ব্যক্ত কৰে। প্ৰধানমন্ত্ৰী মোদীয়ে দ্বিপাক্ষিক সম্পৰ্কৰ বৰ্ধিত পৰিসৰত সন্তুষ্টি ব্যক্ত কৰে। সম্পৰ্কৰ এই বৰ্ধিত পৰিসৰত এতিয়া বাণিজ্য আৰু বিনিয়োগ, প্ৰতিৰক্ষা আৰু সুৰক্ষা, শিক্ষা আৰু উদ্ভাৱন, বিজ্ঞান আৰু প্ৰযুক্তি, গুৰুত্বপূৰ্ণ খনিজ পদাৰ্থ, পানী ব্যৱস্থাপনা, নতুন আৰু নৱীকৰণযোগ্য শক্তি প্ৰযুক্তি, COVID -19 সম্পৰ্কীয় গৱেষণা আদি বিভিন্ন ক্ষেত্ৰ সামৰি লোৱা হৈছে। প্ৰধানমন্ত্ৰী মোদীয়ে ২৯ টা প্ৰাচীন শিল্পকলা ভাৰতলৈ ঘূৰাই দিয়াৰ বিশেষ পদক্ষেপৰ বাবে মাননীয় স্কট মৰিছনক ধন্যবাদ জ্ঞাপন কৰে। এই শিল্পকলাবোৰৰ ভিতৰত আছে শতিকা পুৰণি ভাস্কৰ্য, চিত্ৰ আৰু আলোকচিত্ৰ, যাৰ বহুতো ৯ম-দশম শতিকাৰ আৰু ভাৰতৰ বিভিন্ন প্ৰান্তৰ অন্তৰ্গত। এই শিল্পকলাবোৰৰ ভিতৰত আছে দ্বাদশ শতিকাৰ চোলা ব্ৰঞ্জ, ৰাজস্থানৰ একাদশ-দ্বাদশ শতিকাৰ জৈন ভাস্কৰ্য, গুজৰাটৰ দ্বাদশ-ত্ৰদশ শতিকাৰ বেলেগ শিলেৰে নিৰ্মিত দেৱী মহিষাসুৰমাৰ্দিনী, অষ্টাদশ-ঊনবিংশ শতিকাৰ চিত্ৰ আৰু প্ৰাৰম্ভিক সময়ৰ জিলেটিন ৰূপৰ ছবি। প্ৰধানমন্ত্ৰী মোদীয়ে কোভিড-১৯ মহামাৰীৰ সময়ত অষ্ট্ৰেলিয়াত ভাৰতীয় শিক্ষাৰ্থীসহ ভাৰতীয় সম্প্ৰদায়ৰ যত্ন লোৱাৰ বাবে প্ৰধানমন্ত্ৰী মৰিছনক ধন্যবাদ জ্ঞাপন কৰে। দুয়োগৰাকী নেতাই এক মুক্ত, মুক্ত, সামগ্ৰিক আৰু সমৃদ্ধ ভাৰত-প্ৰশান্ত মহাসাগৰীয় অঞ্চলকে ধৰি অংশীদাৰ গণতন্ত্ৰ হিচাপে দুয়োখন দেশৰ মাজত বৰ্ধিত কৌশলগত সম্পৰ্কক প্ৰশংসা কৰে। এই উপলক্ষে গভীৰ ব্যাপক কৌশলগত অংশীদাৰীত্বৰ বিভিন্ন দিশ সামৰি এক যুটীয়া বিবৃতি জাৰি কৰা হয়। দুয়োপক্ষই ব্যাপক কৌশলগত অংশীদাৰিত্বৰ অধীনত দুয়োগৰাকী প্ৰধানমন্ত্ৰীৰ মাজত বাৰ্ষিক সন্মিলন অনুষ্ঠিত কৰিবলৈও সন্মত হয় আৰু এনেদৰে দ্বিপাক্ষিক সম্পৰ্কত এক বিশেষ মাত্ৰা যোগ কৰে।
ডাটা ছ’নিফিকেচনৰ জৰিয়তে ইউপিআই আৰু ডিজিটেল পৰিশোধৰ সমস্ত বিষয় দাঙি ধৰাৰ বাবে বাবে আইআইপিক প্ৰশংসা কৰে প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে ডাটা ছ’নিফিকেচনৰ জৰিয়তে লেনদেন কৰা ধনৰ শব্দৰ মাধ্যমেৰে ডিজিটেল পৰিশোধ আৰু ইউপিআইৰ বিষয়টো দাঙি ধৰাৰ বাবে ইণ্ডিয়া ইন পিক্সেলছ(আইআইপি)ক প্ৰশংসা কৰে। ইণ্ডিয়া ইন পিক্সেলছ(আইআইপি)ৰ এটা টুইটত অত্যন্ত সন্তুষ্টি প্ৰকাশ কৰি প্ৰধানমন্ত্ৰীয়ে কয়; “মই প্ৰায়ে ইউপিআই আৰু ডিজিটেল পৰিশোধ সম্পৰ্কে কৈ আহিছোঁ, কিন্তু আপোনাসৱে এই বিষয়টো কাৰ্যকৰীভাৱে প্ৰকাশ কৰিবলৈ কিদৰে ডাটা ছ’নিফিকেচনৰ জৰিয়তে লেনদেন কৰা ধনৰ শব্দ ব্যৱহাৰ কৰিছে সেয়া দেখি মই সঁচাকৈয়ে ভাল পাইছোঁ। অতি আকৰ্ষণীয়, চিত্তাকৰ্ষক আৰু স্পষ্টভাৱে তথ্যপূৰ্ণ!”
‘মন কি বাত’ৰ বাবে জনসাধাৰণৰ পৰা ধাৰণা আমন্ত্ৰণ প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে ৩১ জুলাই, ২০২২ তাৰিখে পুৱা ১১ বজাত সম্প্ৰচাৰিত হ’বলগীয়া মন কি বাতৰ আগন্তুক খণ্ডৰ বাবে জনসাধাৰণৰ মতামত আৰু পৰামৰ্শ আহ্বান জনাইছে। মাইগভ, নমো এপ্প বা মেচেজত 1800-11-7800 নম্বৰ ডায়েল কৰি ধাৰণাবোৰ ভাগ বতৰা কৰিব পাৰি। মাইগভৰ আমন্ত্ৰণ ভাগ বতৰা কৰি প্ৰধানমন্ত্ৰীয়ে টুইট কৰে; “আপোনাৰ ওচৰত এই মাহৰ মন কি বাত কাৰ্যসূচীৰ বাবে ইনপুট আছে নেকি, যিটো ৩১ তাৰিখে সম্প্ৰচাৰিত হ’ব? মই সেইবোৰ শুনিবলৈ বাট চাই আছোঁ… সেইবোৰ মাইগভ বা নমো এপ্পত ভাগ বতৰা কৰক। 1800-11-7800 ডায়েল কৰি আপোনাৰ বাৰ্তা ৰেকৰ্ড কৰক। https://www.mygov.in/group-issue/inviting-ideas-mann-ki-baat-prime-minister-narendra-modi-31st-july-2022/?/target=inapp&type=group_issue&nid=332891